Vrystaatse man vas oor kinderpornoArgieffoto ŉ 39-jarige man van Ficksburg in die Vrystaat is Woensdag deur die Gautengse eenheid teen gesinsgeweld, kindermishandeling en seksuele oortredings in hegtenis geneem op aanklag van die besit en verspreiding van kinderpornografie. “Die man het dieselfde dag in die Ficksburg-landdroshof verskyn en is op borgtog van R10 000 vrygelaat,” het brig. Vishnu Naidoo, nasionale polisiewoordvoerder, Donderdag gesê. Naidoo het gesê die man se vermeende misdrywe is opgemerk nadat die polisie in Duitsland bewus geword het van ŉ aanlyn pornografieverspreidingsnetwerk genaamd eDonkey 2000. Dit laat gebruikers toe om foto’s en video’s met mekaar te deel. “Met verdere ondersoek het speurders ŉ gebruiker geïdentifiseer wat kinderpornografie verskaf het om af te laai. Verdere ondersoek is ingestel en die man se IP-adres het aangedui hy is in Suid-Afrika. Hy is Woensdag uiteindelik geïdentifiseer en in hegtenis geneem.” Die polisie het beslag gelê op twee skootrekenaars, twee geheuestokkies, ses hardeskywe, ŉ kamera en ŉ Xbox wat in die verdagte se huis was. Die man moet weer op 1 Junie in die hof verskyn om die polisie tyd te gun om die saak verder te ondersoek. Die man se naam mag nie genoem word alvorens hy gepleit het nie.